khistorydata/jeongjo-sjw-relations huggingface dataset:
정조 1년
丁酉九月二十四日辰時。上御誠正閣。左副承旨入侍時。左副承旨鄭民始。記事官柳孟養林錫喆徐龍輔。以次進伏訖。上曰。頒赦姑未爲之乎。民始對曰。時刻午時。故未及行禮矣。上曰。赦文中。啓能條改之否。民始曰。已爲改書入啓矣。上曰。近來押班監察。每於班首。比肩而立。此非押班規察之道。今番則監察。每品班首。東西向立事。分付申飭。命讀都摠府禁府禮曹草記。民始讀奏。命書批答。命書傳敎曰。念彼北民。殆同瘡痍甫起。今年穡事。雖通一道大登。未足以弛此宵旰之憂。而見道伯狀啓。去月二十四日。風雨。安邊等邑。被災極其夥然。予庸悶慮。被災雖有淺深。賙急宜無異同。被災民戶還穀身布。特令停退。渰死民人。還穀身布。亦爲蕩減。以爲一分奠安之道。該邑守令。將此意。別般曉諭。俾無一民塡連之弊。擧行形止。追後狀聞事。下諭于咸鏡監司趙重晦。上曰。頒赦時刻幾到。禮房出去擧行。可也。諸臣遂退出。
정조 1년
丁酉九月二十四日午時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。午間聖候加減。若何。上曰。一樣矣。國榮曰。煩熱之候。何如。上曰。別無加減矣。國榮曰。湯劑。朝者已爲進御。第二貼。何時當爲進御乎。上曰。夕間持入。可也。上曰。頒赦已爲之乎。國榮曰。業已行禮云矣。上曰。宬鎭已施三次之刑。而終是抵賴。極爲凶獰。國榮曰。眞贜斷案。旣已綻露。則以何辭容喙乎。一味抵賴。尤極叵測矣。命讀禁府訓鍊都監草記。上曰。吏兵批開政乎。國榮曰。賀班俄纔罷歸。故姑未開政矣。命退去。諸臣以次出。
정조 1년
丁酉九月二十四日戌時。上御誠正閣。藥房副提調。持湯劑入侍時。副提調洪國榮。記事官柳孟養林錫喆徐龍輔。醫官慶絢。以次進仗訖。國榮曰。夕間聖候。若何。上曰。自午後寒熱進退。腹部甚熱。頭痛又作。昏昏貼臥。似睡非睡。有時寒戰矣。日暮後少有減勢。而症情極爲異常。國榮曰。伏聞症候。不勝焦慮。此是感熱未解之致。得汗候然後。可以快解矣。令醫官。診察後。更爲議藥。似好矣。上曰。醫官入診。賤臣出來。與吳道炯康命吉張祜進前。國榮謂道炯等曰。上候。昨夕以後。顯有差勝之勢矣。自今日午後。寒熱進退。腹部甚熱。又有頭痛之候。終日昏昏。似睡非睡。時或寒戰。此何症候。道炯曰。此是感熱壅滯。作此寒熱。進御藥力猶微。故熱候終未快解。得汗候然後。可以快勝矣。上曰。飮溫水則不得順下。顯有膈滯之症。輒發寒熱。何也。命吉曰。感熱壅滯。故有此症候。此是汗候未得之故也。命道炯入診。道炯診候訖。退伏奏曰。脈候左三部數體。比昨頗勝。而右三部滯候。亦爲顯減矣。上曰。午後則痛勢輒加。何謂脈勝乎。道炯對曰。脈候大體遲緩。是以知其差勝矣。命吉診候訖。退伏奏曰。脈候度數。數體頗勝而遲緩矣。張祜診候訖。退伏奏曰。脈候數體。猶未顯勝。此是感熱壅閼之致。得汗候然後。可以快解矣。國榮曰。和解之劑。進御後。可得汗候。則蔘蘇飮。加入和解材料。進御。似好矣。道炯曰。金銀花葛根加入。進御。穩當矣。國榮曰。錢數幾何入之乎。命吉曰。各三錢加入進御。則可以取汗矣。國榮曰。今夕則姑以木米茶。進御。似好矣。道炯曰。取汗。莫如木米茶矣。上曰。臨臥時。當進御。副提調。出去煎入。可也。國榮曰。今者煎入湯劑。何以爲之乎。道炯曰。此亦和解之劑。先爲進御。無妨矣。命入湯劑。絢奉湯劑進前。上進御。命醫官先退。命書傳敎曰。安春君。雲峰君杺。百官加親授。又命書傳敎曰。中官李允默金景祜。百官加親授。上曰。康命吉。更爲召入。賤臣承命召入。國榮謂命吉曰。上候雖是外感。潮熱往來。膈痰凝滯。故寒熱交作。童便進御。何如。命吉曰。俄欲請進御童便。而未敢陳達矣。淸血降氣。莫如童便。就寢時進御。極爲穩當矣。國榮奏曰。木米茶。姑勿煎入。童便和干汁進御。似好矣。上曰。依爲之。命退去。諸臣以次出。
정조 1년
丁酉九月二十四日二更一點。上御誠正閣。左副承旨入侍時。左副承旨鄭民始。記事官柳孟養林錫喆徐龍輔。以次進伏訖。上曰。今日頒赦時。班行皆整齊乎。民始對曰。有品牌。故隨品序坐。比前頗整齊矣。上曰。監察東西向立乎。民始曰。然矣。上曰。頒赦時。承旨。誰爲進去乎。民始曰。臣與左承旨進參矣。上曰。推考房承旨。尙在闕中乎。民始曰。推案入啓後。姑無下敎。故尙未出去矣。上曰。推鞫姑罷。出榻敎上曰。明日則參鞫諸臣。勿爲循例來會。待下敎來會事。注書出去。分付。賤臣承命而出。分付。上曰。兵曹參議入侍。出榻敎賤臣承命而出。與兵曹參議李鎭衡進前。上謂鎭衡曰。何日出直乎。鎭衡對曰。參判則方受由。參知試所進去。臣是獨番故。不知何日出直矣。上曰。今日攔入之人。決棍乎。鎭衡曰。果爲棍治矣。命民始。讀狀啓訖。命書判付。上曰。偶得感氣。今至四五日。終未差減。良可苦矣。鎭衡曰。日氣猝寒。故外間亦多重痛者云矣。民始曰。近來感氣大熾。或有彌留者矣。命讀公事訖。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐直。右副承旨徐有防坐。同副承旨高裕坐。注書柳孟養藥院直鄭東浚仕直。事變假注書張志顯仕。
정조 1년
高裕啓曰。頒赦旣已擧行矣。在前如此之時。有時推蕩滌之例。未承受推考傳旨。自本院爻周之意。敢啓。傳曰。知道。
정조 1년
鄭民始。以弘文館言啓曰。本館上番校理洪明浩。以問事郞廳。今日本府推鞫時。晝仕出去之意。敢啓。傳曰。知道。
정조 1년
李義翊。以都摠府言啓曰。副摠管徐有慶。以刑曹參判。本曹坐起晝仕出去之意。敢啓。傳曰。知道。
정조 1년
傳于洪國榮曰。副提調持加減蔘蘓飮入侍。
정조 1년
以全羅監司鄭元始狀啓。十月令薦新及進上物種中。柚子乾杮。節候尙早。限內不得封進。惶恐待罪事。傳于李亨逵曰。勿待罪。回諭。
정조 1년
以慶尙左水使柳鎭恒。人物渰死狀啓。傳于李亨逵曰。恤典擧行。
정조 1년
鄭民始。以禮曹言啓曰。各陵園墓位田。與戶判。消詳草記。稟處事。命下矣。位田結數多寡不同。一依健元陵位田例。以八十結定式。而其中無位田處。及未滿八十結處。則竝勿論。光陵位田八十七結九十七負內。減七結九十七負。明陵位田一百結內。減二十結。昭寧園位田一百三十七結內。減五十七結。懿昭墓位田三百四十六結七十七負七束內。減二百六十六結七十七負七束之意。臣濟恭。與戶曹判書鄭弘淳。消詳釐正矣。以此定式施行。而所減結數。竝屬該曹之意。分付。何如。傳曰。光陵明陵。當減之結。不甚懸殊。勿爲釐減。只園墓釐正。可也。
정조 1년
鄭民始。以宗簿寺意啓曰。奎章閣奉安璿源譜略改粧。以來月初。更爲擇日擧行事。命下矣。令日官推擇。則來十月初三日巳時爲吉云。以此日擧行之意。敢啓。傳曰。知道。
정조 1년
又以吏曹言啓曰。漢城府庶尹李應重呈狀內。身病甚重。勢難察任云。依例改差。何如。傳曰。允。
정조 1년
丁酉九月二十五日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖候。若何。上曰。今朝則少差矣。國榮曰。昨日童便進御後。膈滯之症候。煩熱之候。何如。上曰。熱氣則退。而猶未顯差矣。國榮曰。令醫官診察。似好矣。上曰。吳道炯康命吉召入。賤臣承命而出。與吳道炯康命吉。偕入進前。命入診。道炯進候訖。退伏奏曰。脈候左右三部數體。比之昨日。則大勝。度數之浮大。亦爲顯差矣。上曰。午前雖少差。晩後則痛勢漸加。何也。道炯曰。以脈候觀之。必無添加之慮矣。命吉診候訖。退伏奏曰。脈候度數。比昨無異。而浮大之候顯勝矣。上曰。今日。則當服何藥。道炯對曰。蔘蘓飮加進。似好矣。國榮曰。蔘蘓飮。旣是發散之劑。則多貼進御。或過疎散。則不無動積之慮矣。道炯曰。此不過疎散外氣而已。必無動積之慮矣。國榮曰。木米茶童便。間間進御。何如。命吉曰。間間進御。爲穩當矣。上曰。中焦。常有滯氣。可悶。國榮曰。藿香少許。加入進御。何如。道炯曰。蔘蘓飮。加香附子進御。似好。白芷羌活。亦爲加入進御。穩當矣。上曰。副提調出去。與醫官相議加入。可也。諸臣遂退出。
정조 1년
丁酉九月二十五日未時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。午間聖候。若何。上曰。一樣矣。國榮曰。朝水剌進御後。膈間無壅滯之氣乎。上曰。略有滯氣。而不爲大段矣。上曰。俄者木米茶進御後。顯有汗氣。潮熱則少退。而滯氣終未快解。童便加進。何如。國榮曰。童便進御。似好矣。命入童便。進御。上曰。今番患感以後。神氣頗憊。快差後。不可不略服人蔘矣。國榮曰。臣意亦然矣。命讀吏兵批歲抄。上點下。國榮曰。今番歲抄。蒙宥最多。可謂曠蕩之典矣。上曰。大霈旁流之時。豈可無疎通之政乎。命書傳敎曰。吏兵曹歲抄中點下者。皆分等捧傳旨。京外堂下之中。承文院中下。竝蕩滌。其外他罪中蕩滌者。一體捧傳旨。命退去。諸臣以次出。
정조 1년
丁酉九月二十五日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夕間聖候。若何。上曰。一樣矣。國榮曰。潮熱往來之候。何如。上曰。比昨夕少勝矣。國榮曰。令醫官診察。似好矣。上曰。吳道炯康命吉張祜入侍。賤臣承命而出。與吳道炯康命吉張祜進前。國榮謂道炯曰。上候比昨顯勝。略有潮熱之往來。而大體差勝矣。上命醫官入診。道炯診候訖。退伏奏曰。脈候數體頗緩。浮大之候顯低。今則顯有差勝之勢矣。命吉診候訖。退伏奏曰。脈候與食前無異。而度數調均矣。祜診候訖。退伏奏曰。昨日則左右寸脈有數體矣。今日則數體稍減度數。頗遲緩矣。國榮曰。今不必更議湯劑。以前湯劑進御。似好矣。道炯曰。前湯劑。旣加香附子。以次進御。穩當矣。上曰。湯劑入之。賤臣承命而出。與醫官慶絢。奉加減蔘蘓飮進前。上進御。上曰。左副承旨入侍。出榻敎命退去。諸臣以次出。
정조 1년
丁酉九月二十五日戌時。上御誠正閣。左副承旨入侍時。左副承旨鄭民始。記事官柳孟養林錫喆徐龍輔。以次進伏訖。上命書傳敎曰。罪人宬鎭。於三逆爲切姻。況於麟賊伏法之後。麟賊家緊關書札。許多財貨。移置渠家。渠自主管。至扵昨秋以後。麟賊之子。以細札密簡。爛漫往復。渠雖逆麟之切姻。苟非同一心腸。則其所凶惡。豈止如此。雖然。以渠之供觀之。不過孤雛。旣施三次之刑。況今告布纔過。霈澤旁流。特爲減死。北邊定配。民始曰。吏批歲抄中。二張未下。故未得同捧傳旨矣。上曰。俄者啓下後。卽爲盡數出給。而謂有未下者。似是中間遺漏矣。注書出去。問于公事別監以奏。賤臣。承命而出。査問後回奏曰。歲抄旣有卽爲出給之下敎。故不留公事廳。而直傳于政院云矣。上命書傳敎曰。軍器寺軍物。新造內入之數。極其夥然。提調張志恒。熟馬一匹面給。監董官僉正崔致侃。相當窠守令除授。員役工匠。已令自內頒賞。該曹不必頒給。以此分付。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐直。右副承旨徐有防坐。同副承旨高裕坐。注書柳孟養藥院直鄭東浚仕直。事變假注書張至顯仕。
정조 1년
李義翊。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。知道。
정조 1년
又啓曰。今日內中日。兵曹入直堂上。例爲進參。而參議李鎭衡。身病猝重。不得進去。判書金鍾秀。禁軍取才進去。參判金魯鎭受由在外。參知李秉模試所進去。無他推移之道。何以爲之。敢稟。答曰。在外人試所進去人員許遞。口傳差出。
정조 1년
吏曹口傳政事。以嚴璹爲兵曹參判。宋載經爲參知。
정조 1년
李義翊啓曰。新除授兵曹參判嚴璹。參知宋載經。卽爲牌招。今日中日。推移進去。何如。傳曰。允。
정조 1년
又啓曰。兵曹參議宋載經。帶軍銜任自下鄕。依定式。禁推傳旨捧入之意。敢啓。傳曰。知道。
정조 1년
以大臣處置政事取稟。傳于鄭民始曰。昨日歲抄。旣無敍用之命。則有此取稟乎。知入。
정조 1년
傳于洪國榮曰。副提調。持加減養胃湯入侍。
정조 1년
傳于鄭民始曰。右議政。爲藥房都提調。
정조 1년
李義翊。以都摠府言啓曰。副摠管徐有慶。以刑曹參判。本曹坐起晝仕出去。而逐日赴坐。煩稟未安。入番間。除草記往來之意。敢啓。傳曰。知道。
정조 1년
高裕。以義禁府言啓曰。罪人宬鎭。減死北邊定配事。命下矣。罪人宬鎭。咸鏡道慶興府。減死定配。而以傳敎內辭意。具罪目。依例發遣府羅將。押送配所。何如。傳曰。知道。
정조 1년
李義翊。以兵曹言啓曰。今九月十月當。諸道上番騎兵闕點軍。今已盡數來到。襦衣。令該曹。依定式題給之意。敢啓。傳曰。知道。
정조 1년
左議政鄭存謙箚曰。伏以亂逆何代無之。而豈有若向來諸賊者哉。其凶謀之指劃。危機之交急。積有醞釀。迫在呼吸。集千古所無之變。竝萃於一時。何幸皇穹默佑。罪人斯得。元惡大憝。次第伏法。邦基復鞏。氛汾廓淸。誕誥多方。賀儀載擧。此實宗社無疆之休。臣民莫大之慶。擧國憂遑之餘。其所歡忭。曷有其極。念臣知識昏謬。眼瞳濁翳。孔云之際。審擇不早。辨別不明。窮凶劇賊。層出於姻親之中。噫嘻。痛矣。此誠國家之大變。神人之共憤。而若臣之私心痛疾。直欲手自磔裂。且臣之所自悼者。臣家世篤謹愼。斥絶凶人。文翼公臣光弼。預知安老之凶國。左議政臣惟吉。先識汝立之爲逆。殆若蓍龜。世稱藻鑑。臣之不肖無狀。未辨祿山之叛骨。得罪曲江之先見。其爲忝先。已無可言。不幸連姻。卽古人憤痛之語。而不料其目睹此變。至今追思。心骨驚沸。若臣素被凶逆仇嫉之狀。已蒙聖明之所俯鑑。苟非日月之明。無微不燭。河海之恩。與天無極。臣何以得有今日乎。頃於帳殿入侍。仰承德音。咫尺嚴畏。不敢叩謝。而感激再造。涕泣無從。時當天討方張。沬血是急。區區私義。誠有所不敢陳。而亦有所不暇顧也。今則鞫事旣了。粗伸沐浴之義。於是乎臣可以言私矣。玆敢竊附自劾之義。仰控請譴之章。伏乞天地父母。亟命先遞臣職。仍賜重勘。以彰臣罪焉。且臣有至切之懇。臣之九耋老母。雖在不病之日。殆無弛懼之時。而且有數十年貞疾。每當寒節。其發如期。數日以來。又添寒感。轉至委頓。神識沈昏。元氣日下。目下情理。實無暫時離捨之望。而方當玉候靜攝之時。所帶藥院之任。尤不容一日虛縻。至懇所迫。不暇緩聲。竝乞劃卽鐫免。以安私心。以便救護。千萬幸甚。答曰。省箚具悉卿懇。卿之只知爲國。予所知也。餘外之事。卿何過引。予亦不多誥。直付之一笑。可也。且卿之爲賊徒所嫉者。予所稔知。已諭於向日帳殿矣。卿須安心勿辭。俟湯憂少間。卽起視事。是予慇懃之望也。藥院都提擧之任。姑爲勉副焉。
정조 1년
丁酉九月二十六日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖候。若何。上曰。外感稍解。而膈滯與頭痛。尙未顯差。大便不順。可悶。國榮曰。外感旣解。則諸般小小症候。自當漸差矣。上曰。多日彌留。良可苦悶。國榮曰。令醫官診察後。更議繼進湯劑。好矣。上曰。吳道炯康命吉入侍。賤臣承命而出。與吳道炯康命吉進前。命道炯入診。道炯診候訖。退伏奏曰。左右三部浮大之體稍勝。而數體顯緩矣。命吉診候訖。退伏奏曰。今日脈候。緩而柔。度數調均矣。上曰。便道不順。何故而然耶。道炯對曰。尙有滯候。故便道自然不順矣。上曰。當服何藥。道炯對曰。加減養胃湯。加山梔進御。而有蛔動之慮。加山査木瓜。進御穩當矣。上曰。當服幾貼。命吉曰。一貼先爲進御爲穩當矣。上曰。加減養胃湯。去人蔘入沙蔘。一貼煎入。出榻敎命退去。諸臣以次出
정조 1년
丁酉九月二十六日巳時。上御誠正閣。左副承旨入侍時。左副承旨鄭民始。記事官鄭東浚。記事官林錫喆徐龍輔。以次進伏訖。上曰。藥房提調入侍。賤臣承命而出。與藥房提調具允鈺偕入。進伏。允鈺曰。今日患候。加減。若何。上曰。比昨少勝。而明日則欲試爲起動矣。允鈺曰。梳洗則姑勿爲之。益加調攝焉。上曰。梳洗則似是太早。欲觀勢爲之矣。允鈺曰。水剌進御已久。更爲進御。則似好矣。上曰。尙有滯氣。可悶矣。允鈺曰。時御木瓜茶。則似好矣。上命民始。讀左議政箚子訖。仍命退。諸臣以次退出。
정조 1년
丁酉九月二十六日午時。上御誠正閣。藥房副提調。持加減養胃湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。國榮曰。俄間聖體。若何。上曰。一樣矣。國榮曰。頭痛之候。何如。上曰。雖未快勝。漸有減勢矣。國榮曰。滯候。何如。上曰。一樣矣。命讀關西御吏沈念祖書啓。國榮讀奏。上曰。多有不緊說話。殊欠書啓格式。且永柔龍川論罪。頗沒實矣。國榮曰。聖敎誠然矣。上曰。所謂報營加分云者。多至十五萬石。守令之罪。已無可言。而前監司難免擅許之罪矣。國榮曰。加分旣是朝家之禁令。則監司之擅許。守令之濫分。事涉未安矣。上曰。關西御史沈念祖。後日次對入侍。出榻敎上曰。削職點下。則當以給牒施行。而李溵。謂以敍用。請其置處之政。何故而然也。注書出去知入。賤臣。出問後回奏曰。八月歲抄點下。已爲給牒。故今番歲抄點下。當以敍用施行云矣。命退去。諸臣以次出。
정조 1년
丁酉九月二十六日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。午後則聖候漸臻差勝乎。上曰。一樣矣。國榮曰。感候幾至快復。補元之物。適口之味。頻頻進御。然後氣候可以快蘇矣。上曰。尙有滯氣。故不得善進食飮。可悶。國榮曰。滯候似是挾食。消食之茶。連爲進御。似好矣。命讀各道狀啓訖。命退去。諸臣以次出。
정조 1년
丁酉九月二十六日初更。上御誠正閣。左副承旨入侍時。左副承旨鄭民始。記事官鄭東浚。記事官林錫喆徐龍輔。以次進伏訖。上曰。關西御史書啓見之乎。民始曰。見之而未及詳見矣。上曰。御史書啓。啓下何處乎。民始曰。啓下備邊司。自備邊司。下各該寺矣。上曰。關西年事何如云乎。民始曰。聞諸御史之言。則雖或有被災之邑。而通一道言之。則可謂免歉云矣。上曰。嶺西嶺南風水之災。前所未有。而人民之渰溺。廬舍之漂沒。極其夥然。聞甚惻憐。道伯與繡衣。能盡接濟之方。俾無一民之不獲。則猶可以少紓憂恤之意。而如或有捐瘠之患。則其爲慘憐。當復何如。民始曰。道伯與繡衣。豈不欲仰體憂恤之意。以晝接濟之道。而今年風水之災。又在於收獲之時。則民生之失稔。尤無可言。明春尤何以接濟乎。誠爲可悶矣。上命讀兵曹草記訖。仍命退。承史以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐。右副承旨徐有防坐直。同副承旨高裕坐直。注書柳孟養藥院直鄭東浚仕直。事變假注書張志顯仕。
정조 1년
有政。吏批。判書李徽之進。參判徐浩修病。參議未差。右副承旨徐有防進。以宋持常爲漢城庶尹。李宅源爲司僕主簿。李羲星爲河東府使。李尙履爲昆陽郡守。丁載遠爲和順縣令。德源府使金明遇。仍任事承傳。
정조 1년
兵批。判書金鍾秀。戎器點考坐起進。參判金魯鎭入直進。參議李鎭衡病。參知宋載經禁推。副護軍白東毅李鎭璧金纘勳李漢興沈釋之金廷遇洪雨輔申大儁李翼純李潤慶金昊明單付。副司直金魯鎭吳載純李秉模林得浩李復祥徐逈修李世孝任希簡洪九瑞李壽勛李東泰鄭彦暹李義行單付。
정조 1년
高裕。以內醫院言啓曰。不緊藥材置之。取考戶曹受價啓下別單。更爲參量磨鍊。以補經用事。命下矣。就其元數中。參酌減省。別單書入之意。敢啓。傳曰。允。
정조 1년
又以刑曹言啓曰。因臺疏罪人泰淵子侄。絶島散配事。命下矣。移文京兆。考出帳籍。知委五部。使之修成冊以來。而卽接南部成冊。則罪人泰淵子範中。査出以來。全羅道濟州牧大靜縣定配所。卽爲押送之意。敢啓。傳曰。知道。
정조 1년
又以義禁府言啓曰。慶尙監司李性源狀啓。據刑曹粘目內。河東前府使柳鎭豊。昆陽前郡守申敬文。移本府處之事。允下矣。柳鎭豊申敬文等。俱在任所云。依例發遣府書吏羅將。竝拿來。何如。傳曰。允。
정조 1년
又以訓鍊都監禁衛營御營廳言啓曰。漢北門外近處。中虎一頭。捉得封進之意。敢啓。傳曰。知道。
정조 1년
李義翊。以兵曹言啓曰。本曹正郞金敍九。身病猝重。時月之內。差復無期。勢難供職。屢狀乞遞。宿衛重地。不可久曠。今姑改差。何如。傳曰。允。
정조 1년
丁酉九月二十七日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖候。若何。上曰。今日則顯差矣。國榮曰。去夜寢睡。何以爲之乎。上曰。煩熱之症稍勝。故善寢矣。國榮曰。令醫官診候。似好矣。上曰。吳道炯康命吉入侍。賤臣。承命而出。與吳道炯康命吉進前。命入診。道炯診候訖。退伏奏曰。脈候今日度數調均。且安穩矣。命吉診候訖。退伏奏曰。脈候今則頗安穩。與常時脈候同矣。命醫官先退。國榮曰。都提調爲承候入來矣。上曰。藥房都提調入侍。出榻敎賤臣。承命而出。與都提調徐命善。偕入進前。命善曰。俄聞醫官之言。則脈候如常云。下情不勝慶幸。上曰。今日則少差矣。命善曰。今則感候快勝。水剌凡節。善爲進御。然後易爲蘇復矣。上曰。尙有滯氣。不得善食矣。命善曰。消食之茶。頻頻進御。似好矣。上曰。禁軍取才。已爲之云乎。命善曰。日前已爲擧行云矣。上曰。武弁皆樂從云乎。命善曰。無論京鄕。皆聳動云矣。今番會講時。比較事。亦爲善政矣。上曰。比較中十餘人。陛付及第云。此實於渠輩。善爲之事矣。命善曰。然矣。前則初頭多出及第。充其額數。故其下初試。勿論多少。初不應講矣。今番則捧講。首尾如一云。儒生輩。皆洽好云矣。上曰。兵議之病。何如云耶。國榮對曰。病勢轉加。故乘轎出去云矣。命善曰。德源府使金明遇。以兼邑事狀罷。而聞其事情。亦有可恕者。道臣雖以依例封啓。而災邑守令之數遞。不可不念。德源前府使金明遇。仍任。新府使李儒敬。亦爲仍任本職。何如。上曰。依爲之。出擧條上曰。左副承旨入侍。出榻敎左副承旨鄭民始進前。都承旨先退。上曰。注書出去。禁軍取材入格人。錄入事。分付。上曰。今番治獄。外議何如云耶。不可謂之酷乎。命善曰。今番獄事。可謂太寬矣。應爲正法者。或減死或島配。皆從惟輕之典。輿情猶爲怫鬱矣。上曰。續明義錄。何以爲之乎。命善曰。諸堂。方分抄撰出矣。命善曰。定配罪人趙𡷗。當初酌處之恩。實出好生之聖意。則在渠道理。尤宜謹愼於居謫之際。而聞其居處。凡百無異官府貌樣云。濫猾之習。殊極駭痛。且峸賊出後。亦不無深遠之慮。昌城府定配罪人趙𡷗。絶島移拜。何如。上曰。依爲之。出擧條上曰。今番當爲設科。而慶科旣不欲爲之。則雖是討逆科。慶科則一也。何以爲之乎。命善曰。今番逆變。殆前古所無。上告下布。又將陳奏。則此是莫大之慶。不可拘於慶科之名而不爲也。上曰。旣是科制變通之前。則不可無闊狹之道矣。命善曰。士子皆懸望云矣。上曰。冬節將屆。遐方儒生之往來。似甚難矣。民始曰。十月內爲之則好矣。上曰。爲庭試而旣不得親臨。則當爲初會試科。初試額數。當以幾人爲定乎。命善曰。小不下五百矣。上曰。五百尙多。以三百爲定。好矣。命善曰。此亦無妨矣。命少退。諸臣退在閤外。少選命入侍。以次進伏訖。命善曰。水剌進御已久。更爲進御。似好矣。上曰。少間欲進御矣。上曰。生劃榜出乎。命善曰。榜則已出。而今番則應講儒生。皆樂赴。試官亦皆至公爲之云。而京中則只一人爲之云矣。上曰。今番生劃人。皆實才云乎。命善曰。然矣。命善曰。以璿源錄奉安事。宗簿堂郞。非久當下去矣。當此災年。沿路廚傳之弊。不可不顧。且明年祔廟後。譜略。又將改修。其時仍爲奉安。似好。姑勿發行之意。分付。何如。上曰。依爲之。出擧條命書傳敎曰。政事當日爲之。仍命退去。諸臣以次出。
정조 1년
丁酉九月二十七日未時。上御誠正閣。藥房副提調。持加減養胃湯入侍時。副提調洪國榮。記事官柳孟養林錫喆。徐龍輔。醫官慶絢。以次進伏訖。上曰。今番討逆後。當爲設科。而亦是慶科。故不欲爲之矣。更思之。科制。未及變通。則不可以一例不爲。且聞右相之言。則不可拘於慶科之名。而不爲云。今將下敎。而旣爲初會試庭試。則初試額數。以三百爲定。好矣。卿意。何如。國榮曰。臣意。亦以爲今番之科。不可不爲之。三百初試。亦不多不少矣。上曰。左副承旨。勿爲申退事。分付。命進湯劑。絢奉湯劑進前。上進御。命讀公事。國榮讀奏訖。命退。諸臣以次出。
정조 1년
丁酉九月二十七日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。俄見捉虎草記。京城至近處捉得云。極爲驚心。所捉之虎。大小幾何。國榮曰。中虒矣。上曰。捉得砲手。自軍門施賞乎。國榮曰。臣營則已爲施賞矣。上曰。三軍門。合力捉得乎。國榮曰。三軍門砲手。各放一砲。捉得云矣。上曰。右相以璿源錄。明年祔廟後。同爲奉安之請。甚好矣。國榮曰。當此災年。除弊大矣。上曰。趙𡷗之居謫。如官府貌樣云者。聞極駭痛。國榮曰。渠旣特蒙聖恩。以爲酌處。則在渠道理。縮伏謹愼。而如是濫猾。極爲凶頑。命讀公事。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨高裕坐。注書柳孟養藥院直鄭東浚仕直。事變假注書張志顯仕。
정조 1년
傳于鄭民始曰。藥房都提調入侍。
정조 1년
傳于高裕曰。副提調。持加減養胃湯入侍。
정조 1년
傳于徐有防曰。李吉儒。道燦之叔。與儀之。一而二。何以擬望乎。知入。
정조 1년
鄭民始。以禮曹言啓曰。今此凶逆懲討之典。實是擧國莫大之慶。旣行告廟頒赦之禮。設科取人。自是次第應行之事。故取考前例。則仁祖朝甲申年。肅宗朝庚申年。設行六百別試。先王朝戊申庚戌乙亥年。設行庭試矣。今此討逆慶科。以何年例擧行乎。敢稟。傳曰。科制變通之前。且是按例之事。不可番番置之。依稟施行。初試取三百事。知悉。
정조 1년
李亨逵。以戶曹言啓曰。文昭殿碑閣淨業院碑閣追慕洞碑閣蠶壇碑閣流霞亭。發遣本曹郞廳奉審。則俱爲無頉。而追慕洞碑閣夫防草十肆張。女防草肆張。尾子捌張。流霞亭正堂前面雨漏壹庫。萬懷堂北邊雨漏壹庫。懸板片鐵破傷。千慕堂前面雨漏壹庫。窓戶間間破傷。卽令修改之意。敢啓。傳曰。知道。
정조 1년
高裕。以義禁府言啓曰。昌城府定配罪人趙𡷗。絶島移配事。擧條啓下矣。罪人趙𡷗。全羅道濟州牧移配。而以擧條內辭意。具罪目。依例發遣府書吏。自昌城府配所執捉。仍令押送。何如。傳曰。允。
정조 1년
李義翊。以訓鍊都監禁衛營御營廳言啓曰。中虎一頭。旣已捉得。捉虎軍兵撤還之意。敢啓。傳曰。知道。
정조 1년
丁酉九月二十八日辰時。上御誠正閣。藥房副提調入侍時。副提調洪國榮。記事官柳孟養林錫喆徐龍輔。醫官吳道炯康命吉。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。尙有煩熱之氣。不得穩寢矣。國榮請診候。上命醫官入診。道炯診候訖。退伏奏曰。脈候今日則宛如常時。脈候度數均緩。且安靜矣。上曰。夜則煩熱。不得穩寢。手足尙有熱氣。何以爲之乎。道炯曰。忍冬茶。時時進御。則此症候自然差減矣。寒熱之候已退。進御湯劑。減柴胡進御。似好矣。上曰。有氣虛之症。略加人蔘。進服。何如。道炯曰。餘熱尙存。人蔘姑不可進御矣。上曰。都提調入來乎。國榮曰。俄者入來矣。命退去。諸臣以次出。
정조 1년
丁酉九月二十八日巳時。上御誠正閣。藥房都提調入侍時。右議政徐命善。左副承旨鄭民始。記事官鄭東浚。記事官林錫喆徐龍輔。以次進伏訖。命善曰。俄聞醫官輩言。則脈候益勝於昨日云。不勝喜忭之至矣。上曰。比昨益勝。而尙有滯氣。是可悶矣。命善曰。頻御茶飮。則似好矣。上曰。禁軍取才榜目。見之乎。命善曰。未及見之矣。上曰。禁軍節目磨鍊後。此是初次取才。而若如是。次次塡充。則軍容庶可漸勝矣。命善曰。若遵而勿失。益加另擇。則不出數年。將有大效矣。上曰。一番內禁將。旣有極擇之命。則曾經兵使者。何限而必以道燦之叔李吉儒。擬入。兵判事。良可怪。命善曰。兵判。則必以疎滯之意擬望。而其爲做錯之失。在所難免矣。上命民始。讀禁軍取才榜目訖。仍命退。諸臣以次退出。
정조 1년
丁酉九月二十八日未時。上御誠正閣。藥房副提調。持加減養胃湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。上命讀生劃試券。國榮讀奏。上曰。雖是經工之人。所作全不成說。以此觀之。則殿試尤不成貌。殿試所作。若如是。則寧爲陳試。豈可强爲塡次乎。國榮曰。所作如不成說。則似不可循例鱗次矣。命讀禮曹慶科草記。國榮讀奏。命書批答。國榮曰。今者設科之命。庶慰八域多士之心矣。上曰。三百初試。不爲不少乎。國榮曰。不多不少。可謂適中矣。上曰。來月內設行。則遠地儒生。可無不及之患乎。國榮曰。撥馬行會。則似無不及矣。命入湯劑。絢奉湯劑進前。上進御。命退去。諸臣以次出。
정조 1년
丁酉九月二十八日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。一番內禁將。旣有極擇之命。曾經兵使者何限。而以道燦之叔李吉儒擬入。兵判之意。未可知也。國榮曰。兵判則特以疏滯之意。擬望而已。豈有他意乎。專由於率爾之致也。上曰。非但率爾。不察之失。在所難免矣。國榮曰。夕水剌已爲進御乎。上曰。姑未食矣。國榮曰。水剌善爲進御然後。易爲蘇復。加意進御。似好矣。上曰。終不多食。似是滯氣之尙存故也。國榮曰。木瓜茶。頻頻進御。好矣。命讀戶曹禁府草記。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨高裕坐。注書柳孟養藥院直鄭東浚仕直。事變假注書張至顯仕。
정조 1년
下直。龍川府使閔永喆。鐵山府使李柏然。巨濟府使金聲九。
정조 1년
藥房都提調徐命善。提調具允鈺。右承旨李義翊啓曰。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。待下敎入侍。宜矣。王大妃殿惠慶宮。氣候一樣矣。
정조 1년
高裕啓曰。合辭方張之時。諫院無詣臺之員。疏批未下外。呈告人員。竝卽牌招。何如。傳曰。允。
정조 1년
傳于鄭民始曰。副提調持加減養胃湯入侍。
정조 1년
以大司諫洪檢。正言李思祚。牌不進罷職傳旨。傳于高裕曰。只推。
정조 1년
以工曹。景慕宮薦新所用炭燒木杻炬單子。傳于鄭民始曰。已欲下敎。而未果矣。薦新杻炬。殆無意義。宗廟雖以存羊之意。不敢減省。景慕宮。則勿爲磨鍊事。分付。此別單勿施。
정조 1년
鄭民始。以吏曹言啓曰。今此徽寧殿朔祭獻官預差。前參判李命植塡差。而時無職名。令該曹。口傳付軍職。何如。傳曰。允。
정조 1년
兵曹口傳政事。副司果李命植單付。
정조 1년
李義翊。以備邊司言啓曰。卽見江原監司金履素狀啓謄本。則三陟府漂倭所住處。使京譯官李命和。詳細問情。則漂倭十六名。女倭一名。俱以日本國兎原郡居民。貿米於出羽州秋田地。還向本土之際。猝遇大風雨。八月二十七日。漂到本府境。而所騎船隻。終至破碎云云。又見道臣報本司文牒。則漂倭。待朝家指揮。卽當治送。而日寒漸緊。倭人服着。旣甚冷薄。不可不及時備給。缷下穀物與雜物。甚是夥然。勢將以沿海邑地土船。合力運送事爲請矣。今此漂倭所乘船隻。旣已破碎。而餘在米太。爲一千二百餘石。其他雜物。數亦不少。沒海地土船中。擇其完固者。別定差員。次次護送。使之領付於東萊倭館。而當此日寒漸緊之時。其所服着。若是冷薄。則雖無本道可據之例。其在柔遠人之道。事當從厚製給。以示朝家德意。分付道臣。使卽着意擧行。至於糧饌供饋等節。亦令沿海所經各邑。優數題給之意。一體嚴飭於本道道臣及嶺南道臣。何如。傳曰。允。
정조 1년
鄭民始。以禮曹言啓曰。以討逆慶科。取稟草記。依稟施行事。命下矣。文武科庭試初試吉日。令日官推擇。則來十月二十日爲吉云。以此日擧行乎。敢稟。傳曰。知道。
정조 1년
李義翊。以兵曹言啓曰。兼內禁衛將李吉儒。素患痰癖之症。近益添劇。旬月內。無望供職。呈狀乞遞。今姑改差。何如。傳曰。允。
정조 1년
又以兵曹言啓曰。今日宮城巡審後。都城巡審。自興仁門南邊。至崇禮門。日勢已暮。姑爲停止。待明日繼行之意。敢啓。傳曰。知道。
정조 1년
司諫鄭宇淳。持平姜彝正。校理洪明浩。副校理鄭志儉沈念祖。正言南鶴聞。修撰尹尙東。副修撰朴祐源啓曰。請和緩爲先削去其號。依律處斷。又啓曰。請還寢遠竄罪人韓翼謩。金吾草記勿施之命。仍施遠竄之典。又啓曰。請放歸田里罪人金相福。爲先極邊遠竄。答曰。不允。
정조 1년
司諫鄭宇淳。持平姜彛正。正言南鶴聞啓曰。請薪智島定配罪人敬彬。熊川縣定配罪人成運。亟令王府。更爲設鞫得情。又啓曰。請還寢象厚放歸田里之命。仍施絶島定配之典。又啓曰。請洪樂任亟令王府。設鞫嚴問。又啓曰。請彦衡養遂獻遂。竝令王府。設鞫嚴問。又啓曰。請還寢會遂絶島定配之命。仍令王府。嚴鞫得情。又啓曰。請還寢李觀源定配之命。更令王府。設鞫得情。又啓曰。請還寢龜柱發捕都事還來之命。亟令王府。設鞫嚴問。快正邦刑。又啓曰。請逆禶妻。依金吾初定濟州地定配。籍沒家産。一依法典擧行。又啓曰。請遲晩後物故罪人啓能。亟施孥籍之典。又啓曰。請放逐鄕里罪人朴宗德。施以屛裔之典。措辭見上答曰。不允。
정조 1년
持平姜彛正啓曰。請大靜縣爲奴罪人金壽賢。依律處斷。又啓曰。請爲奴罪人河翼龍金重得。亟命王府。設鞫得情。快正王法。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。又啓曰。請海南縣竄配罪人金載順。亟令王府。設鞫嚴問。又啓曰。請故判書李潭。亟施追削之典。又啓曰。請遠配罪人洪達洙。亟令王府。更加嚴鞫。依律處斷。又啓曰。請遠竄罪人聖中。亟令王府。設鞫嚴問。期於得情。快正王法。又啓曰。請削版罪人有臣宗甲義駿。竝令王府。設鞫嚴問。依律處斷。又啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。又啓曰。請黑山島島配罪人李普溫。設鞫嚴問。不又曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。又啓曰。請定配罪人趙嵎。亟寢酌處之命。仍令王府。設鞫得情。快正王法。又啓曰。請減死安置罪人興老。亟寢酌處之命。仍令王府。設鞫得情。快正王法。措辭見上答府曰。不允。又啓曰。新除授執義洪彦喆。時在江原道春川地。請斯速乘馹上來事。下諭。答曰。依啓。
정조 1년
司諫鄭宇淳啓曰。請大靜縣爲奴罪人金壽賢。更令王府。設鞫嚴問。依律處斷。又啓曰。請爲奴罪人河翼龍金重得。亟命王府。設鞫得情。快正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。又啓曰。請寢竄逐罪人朴宗岳放釋之命。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。又啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。又啓曰。請還寢秀愛福氷等酌處之命。依律處斷。又啓曰。請海美縣定配罪人申光復。更令王府。嚴鞫得情。又啓曰。請楸子島定配罪人尹弘烈。亟令王府。設鞫嚴問。又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。又啓曰。請定配罪人具翼遠。亟寢酌處之命。仍令王府。嚴鞫得情。快施當律。又啓曰。請減死安置罪人大燮。亟寢酌處之命。仍令王府。設鞫得情。快正王法。又啓曰。請減死罪人弼海。亟寢酌處之命。仍令王府。設鞫得情。快正王法。又啓曰。請放逐鄕里罪人尹得毅。施以屛裔之典。措辭見上答曰。不允。
정조 1년
前咸鏡監司趙重晦疏曰。伏以逆孼復熾。凶謀孔憯。危機急變。迫在呼吸。皇穹默佑。窩窟晝露。妖腰亂領。自就天誅。宗社無疆之休。實基於此矣。抑臣有一事仰暴者。玆敢冒昧以陳焉。噫。能賊。卽萬古所無之劇逆也。臣不幸與此賊。有四寸娚妹之誼。自少知面。而渠有外面儒者之稱。故臣旣見欺。而待之以士友。臣子亦以連家少輩。時或往來矣。十數年來。見其言議事行。多所乖舛。臣心不喜之。漸至疎阻。臣子之來往。亦隨以稀闊。而特以姻親之故。未嘗有告絶之事。亦豈料其包藏凶圖之至於此極哉。蓋此賊。與趾述諸賊。聲勢相依。腸肚相連。卽一世之所共知。而臣於昨年。疏陳先師事實。而仍斥啓禧。自是以後。能賊橫肆憤怒。至以心術不正。峻斥臣疏。行言甚多。而臣固付之一哂矣。噫。臣學旣魯鹵。識又昏昧。不能早自斥絶之罪。實所難逭。今於鞫獄事發之後。卽宜陳章首實。而辭疏旣未承批。不敢輒事瀆撓。卽奉批旨。幸蒙恩遞。今始略入文字。敢暴本末。伏乞聖明。俯賜鑑諒。亟降威罰。以爲末世不愼交際者之戒焉。答曰。省疏具悉。能賊極凶。無怪其見欺。卿勿辭焉。
정조 1년
咸鏡監司趙㻐疏曰。伏以臣猥承恩命。行將赴任。而路出楊州。楊州卽臣丘墓之鄕也。松楸入望。霜露增感。區區私情。切欲一掃塋封。而使行君命也。雖咫尺之近。而有不敢擅自迂廻。玆控短章。仰瀆宸嚴。倘蒙聖慈。曲加憐念。特許恩暇。俾之歷省先壠。則是臣之至榮大願也。答曰。省疏具悉。卿其依所請。歷省焉。
정조 1년
獻納朴在源疏曰。伏以惟天佑我宗祊。前古所無之亂逆。次第伏法。上告下布。縟儀載擧。臣民慶忭。曷有其極。仍伏念臣舊愆方訟。新除遽降。感激惶隕。固當竭蹶趨承之不暇。而卽接臣弟左源振威縣任所之信。八耋老父。素患痰癖之症。重添於冒寒作行之餘。飮啖全却。神氣凜綴。若將有朝夕難支之慮。臣聞此報。方寸飛越。玆陳短章。忙尋鄕路。伏乞天地父母。特遞臣職。俾便救護。仍治臣擅行之罪。以肅朝網。千萬章甚。答曰。省疏具悉。爾其勿辭。救護察職。
정조 1년
持平安廷玹疏曰。伏以近日亂逆。實是近古所無之變也。思之骨驚。言之心顫。簡恒麟謙伏法之後。趾述纘範格吉能任等諸賊。竝萃一室而謀計凶慘。翔若澤厚峸泰順弘等諸逆。團合群種。而脈絡貫通。黨與部曲。潛伺闖發。以至於排布賊輝。推戴逆禶而極矣。凶圖已成於表裏。禍機將迫於呼吸。而何幸乾道孔昭。天討克行。妖腰亂領。次第騈戮。賊窩幾蕩。國勢復安。賀儀爰擧。輿情同忭。第緣天地之至仁。過於涵貸。合辭大論。未承快兪之音。凶徒餘孼。多在罔治之科。至如和緩之爲禍本。而尙爾假息於城闉。噫。彼不逞怨國之徒。一日容貸。實有一日之憂。思之及此。豈不凜然而髮豎哉。合啓諸論。俱是一國之公憤。八方之公議。而上下相持。便成故紙。揆以王法。寧不有乖。伏願殿下。穆然深思。廓揮乾斷。亂賊諸孼之登諸論啓者。竝賜允可焉。罪人月惠繼昌。以劇賊龍輝之親屬。暗導逕路。已綻其和應之情跡。則遽命酌處。失之太寬。奇同永丹之負犯。亦與繼昌月惠無異。而至於減死。如是而其曰國有法乎。罪人弼海之逆節。綻露無餘。旣以知情結案。而旋施輕典。有乖獄體。臣謂月惠繼昌奇同永丹弼海等諸賊。竝加顯戮。斷不可已也。罪人宬鎭。以麟養弘三賊之切姻。尙今偃處輦轂之下。自同平人。究厥心腸。已極萬萬無嚴。而麟賊家緊關書札。許多財貨。渠自輸置主管。至於與麟賊之子樂述。細札密簡。爛漫往復。渠亦無辭自明。若有一分人心。凶逆之家。所當斥絶之不暇。而今反看護逆家。通信凶孼。殆無顧忌。視若尋常。於此一節。渠之凶肚逆腸。路人所知。安知其書札往復之外。又無綢繆之陰謀祕計乎。累次杖訊。抵賴不服。尤極凶獰。而獄情未盡究覈。遽降邊配之命。臣於此。尤不勝慨嘆之至也。此而置之。則亂逆將何以懲畏乎。臣謂罪人宬鎭。更令王府。嚴鞫得情。快正王法焉。仍伏念臣之自來情跡。豈有蹲仍之勢。而義係往役。連赴試院。旋値鞫坐。屢日進參。而夤緣盤礴。斷無是理。且臣八耋老母。宿病。近因將攝之失宜。諸症越添。飮啖全廢。氣息綿綴。臣方左右扶護。實無離捨供職之望。玆敢仰籲於仁覆之下。伏乞聖慈。俯垂矜諒。鐫削臣職。以便救護。以安私分。千萬幸甚。答曰。省疏具悉。所陳當留意。其中一件事。予意非不在矣。爾其勿辭。救護母病。
정조 1년
正言南鶴聞疏曰。伏以臣。才識魯下。言議巽懦。耳目之任。自知不稱。而諫銜纔縻。試牌繼降。往役重而私意輕。故不得已章皇出肅。旣竣監試之役。旋赴參鞫之坐。屢日勞頓。重觸風寒。素患痰癖之症。挾食闖肆。今方委頓叫苦。昏眩莫省。病狀如許。自力無路。則大論方張之時。瘝曠職次。不但私心之惶悶。實非義分之所敢安者。玆敢冒死陳懇。伏乞聖明。亟遞臣所帶之職。以重言地。以安賤分焉。臣於乞免之章。豈有贅及。而事在目下。不容泯默。敢此尾陳焉。臣卽伏見傳敎下者。有罪人宬鎭。減死定配之命。臣不勝訝歎之至。噫。渠以三逆之切姻。凶謀逆情。必無不知之理。而連日嚴鞫之下。抵賴不服者。已極痛惋。況麟賊之財貨。潛自移來。樂述之書札。綢繆往復。腸肚相連。情跡已露。而究覈未竟。遽有酌處之命。此雖出於我聖上好生之盛德。而其在嚴鞫體重懲討之道。終未免失刑之歸。如此則凶徒何所懲畏。王章何以得伸乎。臣謂罪人宬鎭定配之命。亟命還寢。仍令王府。嚴訊得情。斷不可已也。答曰。省疏具悉。處分意在。爾其勿辭察職。
정조 1년
掌令兪彦鏶疏曰。伏以逆變層生。凶圖益憯。至于近日事而極矣。何幸皇穹默佑。天討克行。亂本旣鋤。國勢愈鞏。億萬年無疆之休。自今伊始。臣不任攢祝之至。仍念臣。以臣老母。蒙恩就養于臣弟彦鎬官次。臣亦將護而來矣。自惟無似之賤。虛縻華銜。周歲有餘。前後諭召。不啻勤縟。而偃然退處。迷不知動。顧乃拘牽情私。戛過京口。脩門咫尺。進身無階。私心悚愧。踧踖靡容。而繼値宮衛再警。庭籲連日。上自簪紳。下逮與胥。罔不奔走叫閽。則職忝耳目之列者。沬血致討。宜先百僚。而臣獨一向泯伏。殆若全昧乎奔衛之義。沐浴之誠。是不惟臣心之恧蹙不安。緣臣冒據。致使淸朝掌憲之地。作一虛窠。其爲曠天工而隳國體。顧何如也。宜卽露章自列。而不敢以賤陋名姓。輒溷崇嚴。且臣狗馬賊疾。每當涼燠之交。例不免增劇。今又發作如期。廢却食飮。委仆床席。玆始自力治疏。略暴衷懇。至若揆分量力。不堪冒膺之實。則已悉於從前控籲。今不暇更事覼縷。區區所望。惟有亟蒙鐫改。粗全微諒而已。惟聖明俯察而特許焉。答曰。省疏具悉爾懇。予之望爾等之來。不啻如渴。批於參議金亮行之疏。又批於掌令金鍾厚之疏矣。罄予心曲。不憚煩複。爾必見諸朝紙矣。此際爾疏又到。巽辭若前。益恨予招徠之誠未篤也。今於爾疏之批。雖使予張皇爲說。無以加於儒臣之批也。予不多誥。爾須諒予小子側席之意。勿復控辭。卽起登途。是所望也。
정조 1년
丁酉九月二十九日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。去夜則煩熱之候。何如。上曰。稍勝矣。國榮曰。寢睡。何以爲之乎。上曰。去夜則頗穩寢矣。命讀備邊司兵曹草記。國榮讀奏。國榮曰。宮墻方始築云。臣將暫爲出去。看審其形止矣。上曰。以石完築乎。以土石相雜築之乎。國榮曰。地臺則以石築三層。其外以土石相半築之矣。上曰。蓋瓦則。何以爲之乎。國榮曰。以大椽木。作架於墻上。仍爲蓋瓦矣。上曰。他營門一例築之乎。國榮曰。然矣。上曰。都提調出去乎。國榮曰。有待敎入侍之命。故姑未出去矣。命退去。諸臣以次出。
정조 1년
丁酉九月二十九日未時。上御誠正閣。藥房副提調。持加減養胃湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。上曰。築墻形止往見乎。國榮曰。看審而來矣。上曰。役事多寡。幾何。國榮曰。先始五六間。而地臺則以石已築七層矣。上曰。果能堅固乎。國榮曰。然矣。因此而次次築之。則比舊墻一倍堅固矣。上曰。武科初試與文科初試。同日擧行乎。國榮曰。似然矣。命讀禮曹兵曹草記。國榮讀奏。命入湯劑。絢奉湯劑進前。上進御。國榮曰。近日米飮。連爲進御乎。上曰。間間進御矣。命退去。諸臣以次出。
정조 1년
丁酉九月二十九日未時。上御誠正閣。藥房都提調入侍時。右議政徐命善。左副承旨鄭民始。記事官鄭東浚。記事官林錫喆徐龍輔。以次進伏訖。命善曰。今日則患候加減。若何。上曰。比昨益勝矣。命善曰。寢睡之節。若何。上曰。去夜則頗穩睡矣。命善曰。近日日氣不調。益加調攝焉。上曰。慶科已定。遐土擧子。當此初寒。將何以往來乎。命善曰。遐土擧子。已多上來者云。此必是聞風而來者矣。上曰。三百初試。不爲不少乎。命善曰。不甚少矣。上命民始。讀咸鏡監司上疏及持平安廷玹上疏訖。賜批。仍命退。諸臣以次退出。
정조 1년
丁酉九月二十九日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。今日坐直。誰也。國榮曰。左副承旨鄭民始。右副承旨徐有防矣。上曰。予病尙未快差。明日次對。又不得爲之。稟事之積滯。亦可悶也。國榮曰。時急公事。已爲草記回啓。故別無緊急稟定者云矣。上曰。餘症尙今未已。飮食終不順下。而似有氣虛之症。良可悶也。國榮曰。今則感熱快解。湯劑略入人蔘進御。似好矣。上曰。明日與醫官。相議爲之。可也。命讀關東漂倭問情狀啓。國榮讀奏訖。命退去。諸臣以次出。
정조 1년
徐有防啓曰。合辭方張之時。憲府無詣臺之員。除在外受由外。呈告人員。竝卽牌招。何如。傳曰。允。
정조 1년
鄭民始啓曰。卽者景慕宮守奉官來言。獻官魚錫定。身病猝重。萬無將事之望云。事當以豫差代用。而旣已塡祝云。何以爲之乎。敢稟。傳曰。更爲塡祝事。分付。
정조 1년
丁酉九月三十日辰時。上御誠正閣。藥房副提調入侍時。副提調洪國榮。記事官柳孟養林錫喆徐龍輔。醫官吳道炯康命吉。以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。頗穩寢矣。國榮曰。昨日旣不得診候。今日診候後。更議湯劑。似好矣。上曰。醫官入診。道炯診候訖。退伏奏曰。脈候今日。則宛如常時。度數調均矣。命吉診候訖。退伏奏曰。脈候度數調均。今則如常矣。國榮曰。上候感熱則快解。而有氣虛之症。進御湯劑加入人蔘。何如。道炯曰。脈候雖如常。氣候虛弱。進御湯劑中。減去涼劑材料。加入人蔘靑皮鰲甲各五分。進御爲穩當矣。上曰。然則以此煎入。可也。上曰。左副承旨入侍。出榻敎賤臣。承命而出。與左副承旨鄭民始。偕入進前。都承旨先退。上命書傳敎曰。同副承旨。馳詣宗廟元陵景慕宮。奉審後摘奸以來。命讀公事訖。命退去。諸臣以次出。
정조 1년
丁酉九月三十日未時。上御誠正閣。藥房副提調。持加減養胃湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。絢奉湯劑進前。上進御。國榮曰。今日風氣猝寒。若入外風。則恐有添感之慮。益加善攝焉。上曰。都提調入來乎。國榮曰。以獻官方入來矣。上曰。御史書啓。俄已啓下。吏曹先爲回啓乎。備局先爲回啓乎。國榮曰。備局先爲回啓後。吏曹當次之矣。上曰。藥房都提調入侍。出榻敎命退去。諸臣以次出。
정조 1년
丁酉九月三十日申時。上御誠正閣。藥房都提調入侍時。右議政徐命善。左副承旨鄭民始。記事官鄭東浚。記注官金鳳顯。記事官林錫喆。以次進伏訖。命善曰。今日則聖候。比昨益勝乎。上曰。今日則已爲梳洗矣。命善曰。患候快復。已臻梳洗。不勝欣忭之忱。而初寒卒緊。若入外風。則恐有添感之慮。益加善攝焉。上曰。予病久未差復。今日次對。又不得爲之。稟事之積滯。亦可悶也。命善曰。緊急公事。則已爲草記回啓。別無緊急稟處事也。命善曰。卽聞臺諫中。以泰淵子侄事。依施下批。故只配子侄云。如此凶賊。宜施妻孥竝配之典。更爲分付秋曹。竝卽散配之地。何如。上曰。承旨退後。以泰淵應坐諸人。依施事。改書出。可也。仍命退。諸臣以次出。
정조 1년
丁酉九月三十日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。俄聞左副之言。則御史書啓。先下於吏曹云。似是不審矣。國榮曰。臣亦聞此矣。書啓雖無籌司所關。其在事體。當先由於備局。然後。可以回啓。而先下吏曹。事涉疎忽矣。上曰。頃者臺諫之批。泰淵子侄事。依施答之。聞右相所奏。則只擧子侄。則應坐之人。多不入云。此言是矣。以應坐諸人事。依施改書出事。分付矣。國榮曰。此則似然矣。命讀公忠道狀啓啓本。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐。同副承旨高裕坐直。注書柳孟養藥院直鄭東浚仕直。事變假注書張至顯仕。
정조 1년
高裕啓曰。合辭方張之時。憲府無詣臺之員。除在外受由外。呈告人員。竝卽牌招。何如。傳曰。允。
정조 1년
傳于李義翊曰。姑無下敎。則殿試處所。命官磨鍊。自下擧行。雖或有謬例。何不釐正。知入。
정조 1년
傳于李義翊曰。誤傳下敎司謁推考。
정조 1년
鄭民始。以吏曹言啓曰。成均館典籍金璞。受由過限未上來。依例改差。何如。傳曰。允。
정조 1년
高裕。以刑曹言啓曰。因臺疏。罪人泰淵應坐諸人。絶島散配事。命下矣。移文京兆。考出帳籍。知委該部。使之修成成冊以來。而罪人泰淵子範★全羅道濟州牧大靜縣。定配所押送事。草記蒙允後。已爲發配。仍前配所押送。妻喜全羅道濟州牧。妾善玉旌義縣。子婦弼禮靈巖郡楸子島。竝定配所。卽爲押送。孫女丹喜今年二歲。以年未滿。依律文免坐之意。敢啓。傳曰。知道。
정조 1년
李義翊。以兵曹言啓曰。五衛將田翊顯。素抱奇疾。猝然添劇。時月之內。差復無期。呈狀乞遞。病旣如是。則不可强令察任。今姑改差。何如。傳曰。允。
정조 1년
又以兵曹言啓曰。卽接忠翊衛將廳牒報。則忠翊衛將朴師德在外。過限未上來云。依法例改差。何如。傳曰。允。
정조 1년
又以兵曹言啓曰。去秋三朔能麽兒考講時。訓鍊院判官高雲瑞曺命相。武臣兼宣傳官李長益朴成大。部將李啓春鄭潤玉。一次不通。武臣兼宣傳官趙鎭祿。部將洪留浩。守門將金宗德。二次不通。訓院判官崔範重。三次不通。竝依承傳。從重推考。何如。傳曰。允。
정조 1년
大司憲趙時俊。大司諫洪檢。司諫鄭宇淳。持平姜彝正。校理洪明浩。副校理沈念祖鄭志儉。正言李思祚南鶴聞。修撰尹尙柬。副修撰朴祐源啓曰。和緩與厚謙前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。又啓曰。再昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事䌤縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈興情。請還寢遠竄罪人韓翼謩。金吾草記勿施之命。仍施速竄之典。又啓曰。金相福以天生妖邪之性。具萬古宵小之行。斷其平生。直一鳳漢之影子。蝨附孤媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。視士類如復私讐。直與麟謙恒簡輩腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢䲭張。凶謀益肆者。皆相福之所贊助。而再昨冬相臣疏出之後。荐棘罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中。焦燥懍然之敎。殆臣子之所不忍聞者也。相福之爲逆黨。而護之釀之。使殿下至於此境者。已是相福之極罪也。斷案也。安有如此之罪。而終得幸免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。的然可知。逆雲旣已伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦功之察耳。麟謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福本以洪家之人。與此三賊。凶謀祕計。無不參涉。則凡厥罪犯。至爲叵測。移拜近地。已失太寬。連請遠竄。猶是輕典。而乍允旋收。遽有全釋之命。末後處分。只施放歸之典。殿下雖以好生之德。欲推解網之仁。而三尺終難撓屈。輿情去而愈激。請放歸田里罪人金相福爲先極邊遠竄。答曰。不允。
정조 1년
大司憲趙時俊。大司諫洪檢。司諫鄭宇淳。持平姜彝正。正言李思祚南鶴聞啓曰。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王章。失之太寬。請薪智島定配罪人敬彬。熊川縣定配罪人成運。亟令王府。更爲設鞫得情。又啓曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。又啓曰。洪樂任所處之地。顧何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。而以今相吉之招觀之。啓能排布凶謀。實是萬古所無之惡逆。而至以樂任。議擬於將任。則其窮凶極惡叵測之謀。無不參涉。昭不可掩。此而置之。其可謂國有法乎。請洪樂任。亟令王府。設鞫嚴問。又啓曰。澤遂。爛漫同參於啓能凶慘不道之謀。而只誅其身。王章已失。輿憤未泄。其陰凶情節。其父其弟萬無不知之理。請彦衡養遂獻遂。竝令王府。設鞫嚴問。又啓曰。會遂之罪惡。與澤遂一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。又啓曰。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。又啓曰。嘻噫。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡叵測情節。不可不嚴鞫得情。請還寢龜柱發捕都事還來之命。亟令王府。設鞫嚴問。快正邦刑。又啓曰。噫。今番窮凶諸賊。誠往牒所無之變。而逆禶以王室近親。名出凶徒之推戴。宮城吹角。擧國鼎沸。宗社危如一髮。禍機迫在呼吸。渠若有一分臣子之心。固當卽地滅死。而食求其飽。衣求其煖。必欲圖生。復見天日等說。若有所恃者然。究厥心腸。已極萬萬叵測。而以殿下至仁至愛之德。不忍加誅。至使大臣禁堂。往問於渠。則猶復頑忍不動。終始拒逆。至曰我豈可死。卽此一節。尤可見其情狀之陰慘矣。臣等雖不敢以傅會之說仰陳。而逆禶未死之前。獰風怪雨。浹日大作。折木飛瓦。山川決裂。及其物故之後。天氣開霽。日星昭朗。噫。天心如此。其爲對國之敵。於此尤可驗矣。渠旣自盡。王章未伸。輿憤尙切。請逆禶妻。依金吾初定濟州地定配。籍沒家産。一依法典擧行。又啓曰。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占臺府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部典則亂本凶圖。其於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲。如欲殺之則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案。置之。請遲晩後物故罪人啓能。亟施孥籍之典。又啓曰。放逐鄕里罪人朴宗德。賦性陰譎。行己麤鄙。姻婭賊麟。附麗逆厚。仰其鼻息。有若使喚之老奴。受其頤指。無異傳令之賤卒。十載秉銓。專事爲厚麟樹凶黨。爲一世之所嗤點久矣。以宗集日記事言之。初不直書。又事違拒。究其情狀。已是萬萬叵測。則宗德亦豈敢曰在家不知。論其負犯。有浮於宗岳。而偃息城闉。輿憤尙切。請放逐鄕里罪人朴宗德。施以屛裔之典。答曰。不允。